Tarandės kaimo senosios kapinės

Tarandės (Bukiškių) kaimo senosios kapinės – nuo XIX a. istoriniuose šaltiniuose minima teritorija, kurioje buvo laidojami Tarandės ir Bukiškio kaimų gyventojai.

Istorija 
Pirmieji įrašai apie Tarandės kapines randami jau 1841 m. Bukiškių dvaro geometriniame plane, kuriame dabartinė kapinių vieta pažymėta kryželiais. Taip pat Kalvarijų Romos katalikų parapijos Šv. Kryžiaus atradimo bažnyčios Mirties aktų metrikų knygoje, kurioje išlikę įrašai apie 1873 metų gegužės 14 dieną Bukiškių kapinėse palaidotą nuo raupų mirusį berniuką. Tų pačių metų gegužės 27 dieną palaidota nuo senatvės mirusi moteris. O po trijų dienų – nuo raupų miręs vienerių metų berniukas.

Kapinės taip pat pažymėtos 1928 m. bei 1931 m. Varšuvos karinio geografinio instituto sudarytuose žemėlapiuose. 1933 metų Riešės M 1:25000 plane ši vieta skliausteliuose dar įvardinta kaip „Bukiszki“, t. y. Bukiškiai.

Nuo 1928 m. kapinių teritorijos reljefas stipriai pakito, paviršiuje aptinkamas neantropologinės kilmės gruntas bei aplink kapinių teritoriją išlikusios, nepažeistos kalvelės. 2-3 m į šiaurę nuo pažymėto sklypo archeologinių tyrimų metu aptikti šešių palaidojimo duobių kontūrai.

2010 m. pabaigoje Tarandės kapinių teritorijai buvo suteikta valstybės apsauga. Tačiau 2012 m. Lietuvos vyriausiojo administracinio teismo nutarimu, kapinės išbrauktos iš Kultūros paveldo vertybių registro grindžiant tuo, jog aktas neatitinka jam įstatymų keliamų reikalavimų ir nėra pagrįstas pakankamais objektyviais duomenimis, leidžiančiais daryti išvadą dėl konkrečios nekilnojamosios kultūros vertybės egzistavimo konkrečioje vietoje.

Šaltiniai 

Kapinės
Vilniaus rajono paveldas